ታላቁ መሪ ተጽዕኖ ፈጣሪ ሓሳቦችን አፍላቂና ዘመን  ተሻጋሪ  መሪ መሆናቸው ተመለከተ
ታላቁ መሪ መለስ ዜናዊ በሥልጣን ዘመናቸው ተዕጽኖ ፈጣሪ ሓሳቦችን በማፍለቅ ፣ በማራመድና በህዝቡ ውስጥ ሰርጾ ተግባራዊ እንዲሆን በማስቻል ዘመን ተሻጋሪ  መሆናቸውን ያስመሰከሩ ታላቅ መሪ እንደነበሩ ከፍተኛ የመንግሥት ባለሥልጣናትና ነባር ታጋዮች ገለጹ ።የታላቁ መሪ መለስ ዜናዊ 5ኛውን  የመታሰቢያን ቀን ምክንያት በማድረግ በዛሬው ዕለት በመለስ ፋውንዴሽ በተደረገው የፓናል ውይይት ላይ እንደተገለጸው ፤ታላቁ መሪ በሥልጣን ዘመናቸው ለአገሪቱ ህዝቦች ህይወት መለወጥና ጥቅም መከበር ከፍተኛ ድርሻ የነበራቸውን ተጽዕኖ ፈጣሪ ሓሳቦችን በማፍለቅናተግባራዊ እንዲሆኑ በማስቻል የማይረሳ ታሪክ ጽፈዋል ።በውይይት መድረኩ ላይ የተገኙት የትግሉ አጋር የሆኑት አቶ በረከት ስምዖን እንደገለጹት፤ አቶ መለስ በትግል ወቅትም ሆነ በሥልጣን ዘመናቸው ለችግሮች መፍትሄ የሚሆኑና ለውጥ የሚያመጡ  ሓሳቦችን በኢህአዴግ ድርጅት ውስጥ በማቅረብና በማሳመን ረገድ የትልቅ አቅም ባለቤት መሆናቸውን አሳይተዋል ።በተለይም  የአፍሪካ አገራት ካደገው ዓለም የኢኮኖሚ ጥገኝነት እንድትላቀቅና  ፈጣን የምጣኔ ሃብት ዕድገትን እንድታስመዘግብ  ለማድረግ  በመፍትሄነት  ከተቀመጡት አስተሳሰቦችና ሞዴሎች መካከል  የአቶ መለስ ዜናዊ ያቀረቡት የኢኮኖሚ ሞዴል በአፍሪካውያን ዘንድ ትልቅ ሥፍራ  እያገኘ መሆኑን ስናየው ምን ያህል ባለራዕይና መሆናቸውን የሚያመለክት መሆኑን አቶ በረከት አስረድተዋል ።አቶ  አዲሱ  ለገሰ በበኩላቸው አቶ መለስ  ከወታደራዊ ጥበብ ጽንሰ ሓሳብ ጀምሮ  የተለያዩ የፖለቲካና  ኢኮኖሚያዊ ፍልስፍናዎችንና አመለካካቶች ላይ ምርምር በማድረግ  በኢህአዴግ ውስጥ  ለመወያያነት እንዲውል በማቅረብ ለረጅም ጊዜ ጠቃሚ ሚና ሲጫወቱ የቆዩ መሪ ናቸው ብለዋል ።አቶ መለስ  ኢትዮጵያ ካለባት ኋላቀርነትና ድህነት እንድትወጣ የተለያዩ ፖሊሲዎችንና ስትራቴጂዎችን በመንደፍ  የአገሪቱ ሕዝቦች  ከድህነት  እንዲላቀቁ   ያለንም  እረፍት ሲያገለግሉ መቆየታቸውን  የመገናኛ፣ ኢንፎርሜሽንና ቴክኖሎጂ ሚኒስትር ዶክተር ደብረጽዮን ገብረሚካኤል አስገንዝበዋል  ።አቶ ሽፈራው ሽጉጤ በበኩላቸው አቶ መለስ ሁልጊዜም ቢሆን ለህዝቡ የሚምኑበትን  እውነተኛ  መንገድ  ለህዝቡ  በማሳየትና  ለእያንዳንዱ  ሓሳቦቻቸውና አመለካከታቸው በማንጸባረቅና በማሳመን የተካኑ መሪ ለመሆናቸው ማንም ዜጋ የሚመሰክርላቸው ታላቅ መሪ ናቸው ብለዋል ።ኢትዮጵያ  በራሷ አቅም  ትልልቅ የኤሌክትሪክ ኃይል ማመንጫ ግድቦችን መገንባት  የጀመረችው በአቶ መለስ ዜናዊ ብልህነትና ጀግንነት የተሞላበት አመራር መሆኑን የጠቆሙት የጠቅላይ ሚንስትር ኃይለማርያም አማካሪ የሆኑት አቶ አለማየሁ ተገኑ ይህን ማድረግ የተቻለው በውስጥ አቅም በመተማመንና ተጽዕኖ የመፍጠር አቅማቸው የላቀ ደረጃ ላይ በመድረሱ ነው ብለዋል ።በመላ አገሪቱ  የሴቶች ከወንዶች  እኩል  በፖለቲካዊ ፣ማህበራዊና ኢኮኖሚያዊ ተሳትፏቸውን በማሳደግ  ተጠቃሚነታቸው አሁን ለደረሰበት ደረጃ እንዲበቃ ለማድረግ የአቶ  መለስ ዜናዊ  አስተዋጽኦ  የማይረሳ መሆኑን  ወይዘሮ አስቴር ማሞ በውይይቱ ወቅት ገልጸዋል ።በመለስ ገፋውንዴሽን በተካሄደው የፓናል ውይይት ከፍተኛ  የመንግሥት ባለሥልጣናትና ነባር ታጋዮች መገኘታቸውን ዋልታ ዘግቧል  ።   